ธปท.จ้องคุมกู้บ้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

แบงก์ให้ดอก0%กลัวเกิดฟองสบู่
โพสต์ทูเดย์ — ธปท.ติงธนาคารพาณิชย์โหมปล่อยสินเชื่อบ้าน 100% ของหลักประกัน หวั่นเกิดภาวะฟองสบู่ จ้องออกมาตรการหากเห็นสัญญาณไม่ดี
เมื่อเร็วๆ นี้ ธนาคารแห่งประเทศไทย (ธปท.) ได้หารือกับตัวแทนจากสมาคมสินเชื่อที่อยู่อาศัย โดยแสดงความเป็นห่วงการรุกปล่อยสินเชื่อบ้านของระบบธนาคาร โดยเฉพาะสินเชื่อที่จับมือกับโครงการอสังหาริมทรัพย์ขนาดใหญ่ซึ่งปล่อยกู้ลูกค้ารายย่อยในอัตรา 100% ของหลักประกัน
“ธปท.ห่วงภาวะฟองสบู่ พร้อมกับส่งสัญญาณว่ามีความเป็นไปได้ที่จะออกมาตรการมาควบคุม” แหล่งข่าวจากสมาคมที่อยู่อาศัย เปิดเผย
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ได้ยินกรณี ธปท.แสดงความเป็นห่วงมาเช่นกัน แต่ส่วนตัวไม่คิดว่าจะเกิดฟองสบู่ เพราะแม้มีแคมเปญปล่อยกู้ 100% แต่ส่วนใหญ่ลูกค้าต้องผ่อนดาวน์กับโครงการก่อน ทำให้กู้จริงไม่ถึง 90% ของหลักประกัน และมีลูกค้าถึง 50% ที่ใช้เงินสดซื้อไม่ได้ขอสินเชื่อ จะมีบ้างที่ไม่ผ่อนดาวน์และกู้ 100% แต่มักเป็นห้องในโครงการสร้างเสร็จแต่ยังขายไม่หมดซึ่งมีไม่กี่ห้องเท่านั้น
“สินเชื่อบ้านครึ่งแรกเติบโตดีจากมาตรการภาครัฐ แต่พอไตรมาส 3 สินเชื่อโตได้เพียงครึ่งหนึ่งของครึ่งแรกเท่านั้น” นายชาติชาย กล่าว
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ไม่เห็นสัญญาณฟองสบู่ เพราะลูกค้าซื้อเพื่ออยู่อาศัยจริงถึง 8090% ส่วนคนที่เก็งกำไรนั้นมีอยู่ตลอดเวลา แต่สัดส่วนไม่ถึง 5% ลดน้อยลงมากเมื่อเทียบกับช่วงปี 2540 เพราะเครดิตบูโรทำให้ธนาคารรู้จักลูกค้า เมื่อพบว่ามีแนวโน้มซื้อเพื่อเก็งกำไรธนาคารมักไม่ปล่อยกู้ นอกจากนี้พฤติกรรมคนไทยมักย้ายที่อยู่อาศัยไม่บ่อยเท่ากับคนต่างชาติ
สำหรับการแข่งขันปล่อยกู้ 95100% แก่ลูกค้าโครงการนั้นมีมานานแล้ว และธนาคารมักใช้คำว่าปล่อยกู้สูงสุดถึง 100% ไม่ได้แปลว่าปล่อยกู้ 100% ทุกคน เพราะต้องพิจารณาความเสี่ยง และความสามารถในการผ่อนชำระไม่ควรเกิน 40% ของรายได้
นายรุ่งเรือง กล่าวว่า สาเหตุที่หลายธนาคารแข่งขันดอกเบี้ย 0% ได้ แม้ดอกเบี้ยขาขึ้น เพราะสินเชื่อบ้านปีนี้เติบโตดีมาก เฉพาะธนาคารไทยพาณิชย์เพียง 3 ไตรมาสแรก ปล่อยสินเชื่อได้ถึงเป้าหมายที่ตั้งไว้ทั้งปีที่ 5.5 หมื่นล้านบาทแล้ว และคาดว่าในไตรมาสสุดท้ายจะปล่อยสินเชื่อได้อีกอย่างน้อย 1.5 หมื่นล้านบาท และคาดว่าสิ้นปียอดสินเชื่อคงค้างจะเพิ่มเป็น 2.83 แสนล้านบาท ส่วนสินเชื่อบ้านทั้งระบบน่าจะเติบโตได้เกิน 10% จากปีก่อน
รายงานข่าวแจ้งว่า ธนาคารหลายแห่งจับมือกับผู้พัฒนาอสังหาริมทรัพย์ขนาดใหญ่ โดยแข่งกันเสนอเงินกู้ 100% อีกทั้งแข่งเสนอดอกเบี้ย 0% จูงใจ ล่าสุดธนาคารไทยพาณิชย์คิดดอกเบี้ย 0% 12 เดือน หลังจากนั้นดอกเบี้ยขึ้นอยู่กับลักษณะโครงการ 
ด้านธนาคารกรุงไทย ลูกค้าที่ใช้บริการอื่นๆ ของธนาคารจะได้รับดอกเบี้ย 0% นาน 6 เดือน สำหรับเดือนที่ 712 คิดอัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลบ 3.50% ต่อปี หลังจากนั้นคิดเอ็มแอลอาร์ลบ 0.75% ต่อปี และหากซื้อประกันชีวิตเพื่อคุ้มครองหนี้ที่อยู่อาศัย จะลดดอกเบี้ยเดือนที่ 712 ลงอีก 0.50% ต่อปี
ขณะที่ลูกค้าที่ใช้บริการสินเชื่อบ้านเท่านั้นจะได้รับโปรโมชันดอกเบี้ย 0.10% นาน 10 เดือน หลังจากนั้นคิดอัตราเอ็มแอลอาร์ลบ 0.25% ต่อปี
สำหรับธนาคารกสิกรไทย ดอกเบี้ย 0% 12 เดือน หลังจากนั้นปีที่ 2 คิดอัตราดอกเบี้ยเอ็มแอลอาร์ลบ 1.75% ปีที่ 3 คิดอัตราดอกเบี้ยเอ็มแอลอาร์ลบ 1.25% หลังจากนั้นคิดอัตราดอกเบี้ยเอ็มแอลอาร์ลบ 0.50% จนครบสัญญา
นาง ดุษณี เกลียวปฏินนท์ ผู้ช่วยกรรมการผู้จัดการใหญ่ ด้านพัฒนาผลิตภัณฑ์และช่องทางพิเศษ สายธุรกิจรายย่อย ธนาคารซีไอเอ็มบี ไทย กล่าวว่า มีเงินลงทุนไหลเข้ามาทั้งในตลาดอสังหาริมทรัพย์ เพื่อกระจายพอร์ตงทุน เพราะอสังหาริมทรัพย์ในสิงคโปร์ หรือมาเลเซียราคาปรับขึ้นไปสูงแล้ว เทียบกับประเทศไทยที่ราคาอสังหาริมทรัพย์ไม่ได้ปรับขึ้นจนถึงขั้นฟองสบู่ อีกทั้งต่างชาติชอบประเทศไทย และถูกใจอัธยาศัยคนไทย 
นาย ธิติ ตันติกุลานันท์ ผู้บริหารธุรกิจตลาดทุน ธนาคารกสิกรไทย กล่าวว่า ถ้าจะมีต่างชาตินำเงินมาลงทุนในอสังหาริมทรัพย์ก็น่าจะเป็นคนละแบบกับผู้ที่ลงทุนในหุ้น เพราะนักลงทุนหนึ่งรายคงไม่ได้กระจายพอร์ตหลากหลายขนาดนั้น